# Vodič za Izjavu o budućoj skrbi (Advance Statement of Preferences)

Sukladno viktorijskom *Zakonu o Mentalnom zdravlju i dobrobiti iz 2022. godine* (*Mental Health and Wellbeing Act 2022*)davanje Izjave o budućoj skrbi (Advance Statement of Preferences) je zakonsko pravo. Taj dokument vam pruža priliku da priopćite svoje želje koje se tiču liječenja, skrbi i potpore, kao i iskustava u oblasti mentalnog zdravlja tijekom obveznog (prisilnog) liječenja.

Ovaj vodič možete koristiti uz obrazac za davanje Izjave o budućoj skrbi koji možete preuzeti sa naših web stranica ([www.imha.vic.gov.au](http://www.imha.vic.gov.au)) ili izjavu možete napisati na neki drugi način koji više odgovara vašem stilu ili potrebama.

## Što je Izjava o budućoj skrbi?

Sukladno zakonu, Izjava o budućoj skrbi je skup dokumenata u kojima navodite kakvo liječenje, potporu i skrb želite primati ako budete podvrgnuti obveznom (prisilnom) liječenju. Tim zdravstvenih djelatnika nadležnih za vaše liječenje mora **uložiti razumne (pravedne i smislene) napore kako bi ispunio vaše želje koje ste naveli u izjavi,** međutim članovi tima nisu **zakonski dužni** to uraditi. Ukoliko odluče da se neće pridržavati vaših uputa, moraju dati razloge za to, i to pismenim putem, u roku od 10 radnih dana. Ako ste u izjavi naveli kakvu vrstu liječenja / terapija želite primati, služba za mentalno zdravlje i dobrobit vam može nametnuti drugačiju vrstu liječenja samo ako:

* smatra da ono što vi želite nije primjereno s kliničke točke gledišta, ili
* nije u mogućnosti pružiti vam ono što želite, ni nakon poduzimanja svih razumnih (pravednih i smislenih) koraka u interesu pružanja upravo toga.

U izjavi također možete navesti kakvu vrstu skrbi i potpore želite primati u drugim oblastima života, osim liječenja. To uključuje kako vi vidite svoje mentalno zdravlje, upute za obavještavanje članova obitelji i drugih srodnika, osobu/e za pružanje potpore ili skrbnike, brigu o kućnim ljubimcima, vođenje vaših financijskih poslova, Društvenu i emotivnu dobrobit (Social and Emotional Wellbeing - SEWB), kulturno prikladne terapije (Cultural Healing), duhovne potrebe, kao i druge obveze, na primjer brigu o djeci. Tu možete uključiti sve što vam je od pomoći u komuniciranju i donošenju odluka, te kome dopuštate da prima informacije o vašem zdravstvenom stanju.


## Trebam li dati Izjavu o budućoj skrbi?

Prije nego što pristupite sačinjavanju Izjave o budućoj skrbi, možete razmisliti o tome zašto ljudi sačinjavaju takve izjave. Potencijalne koristi Izjave o budućoj skrbi uključuju:

* unapređenje vašeg prava na samostalnost i samoodređenje, tako što vam omogućava izraziti kakve vrste liječenja želite primati.
* omogućuje vam izraziti svoje iskustvo s mentalnim zdravljem, bolesti ili poremećenosti / uzrujanosti svojim riječima.
* potiče komunikaciju između vas i osoba koje sudjeluju u skrbi o vama, što vam može pružiti veći osjećaj kontrole i sudjelovanja u odlukama o vašem liječenju.
* doprinosi vašoj zaštiti od neželjenih vrsta liječenja za koje smatrate da mogu biti štetne po vaš oporavak i vašu dobrobit.
* podiže svijest o vrstama liječenja koje ranije nisu bile učinkovite kod vas.
* omogućava vam davanje prijedloga za alternativne vrste liječenja / terapija koje su prije bile učinkovite kod vas.
* omogućava vam obavijestiti tim zdravstvenih djelatnika o stvarima na koje trebaju obratiti pažnju i / ili na koje trebaju reagirati (na primjer, obavijestiti članove obitelji ili skrbnike, djelatnika koji vam pruža potporu, pobrinuti se za kućne ljubimce, obavljanje vaših financijskih poslova, ispunjenje vaših potreba koje se tiču fizičkog zdravlja, vaših kulturnih i duhovnih potreba, i drugih obveza koje imate).
* omogućava vam ovlastiti osobu koja će u vaše ime podnijeti žalbu Odboru za mentalno zdravlje i dobrobit (Mental Health and Wellbeing Commission – MHWC).

## Kako se daje Izjava o budućoj skrbi?

Možete se poslužiti obrascem za davanje Izjave o budućoj skrbi koji se nalazi na [www.health.vic.gov.au](http://www.health.vic.gov.au). Izjavu o budućoj skrbi također možete sačiniti s osobom koja vam pruža potporu ili s vašom Nominiranom osobom za potporu (Nominated Support Person). Jedini uvjeti koje morate ispuniti su sljedeći:

* Izjavu morate vlastoručno potpisati i upisati datum.
* morate imati formalnog svjedoka, koji može biti bilo koja odrasla osoba (od 18 godina ili starija), koji će Izjavu napismeno posvjedočiti. To znači da ta odrasla osoba treba vidjeti da ste potpisali obrazac. Izjava svjedoka također mora biti uključena. Obrazac viktorijske vlade za Izjavu o budućoj skrbi predlaže izjavu svjedoka koja je sročena kao što slijedi:

*“Po mom mišljenju, osoba koja daje ovu Izjavu o budućoj skrbi razumije:*

* *što je Izjava o budućoj skrbi;*
* *posljedice davanja te izjave; i*
* *kako ju može opozvati.*

*Po mom mišljenju, davatelj Izjave o budućoj skrbi je sačinio izjavu svojom slobodnom voljom i ja sam vidio / vidjela da ju je vlastoručno potpisao.”*

*Ime svjedoka: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_*

*Potpis svjedoka: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_*

*Datum: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_*

*Vrijeme: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_*

Ako ste već sačinili Izjavu o budućoj skrbi, ta izjava se ne može dopunjavati. Ona ostaje na snazi dok je ne opozovete. To možete učiniti na jedan od sljedećih načina:

* ako želite opozvati ranije danu Izjavu, poslužite se obrascem za Opoziv izjave o budućoj skrbi (Advance Statement of Preferences Revocation) koji se nalazi na [www.health.vic.gov.au](http://www.health.vic.gov.au).
* Sačinite novu izjavu i ona će automatski poništiti ranije danu izjavu.

## Tko može biti moj svjedok?

Vaš svjedok može biti bilo koja odrasla osoba (osoba u dobi od 18 godina ili starija). To može biti bilo tko koga vi izaberete, uključujući prijatelje, članove obitelji ili djelatnike koji vam pružaju potporu.

**Važno je znati da se ovlašteni svjedok ne mora složiti s vašim željama glede budućih vrsta liječenja.**

Svjedok samo treba potpisati izjavu i izjaviti da po njegovom mišljenju vi:

* razumijete što znači Izjava o budućoj skrbi,
* razumijete posljedice postojanja izjave,
* znate kako ju možete opozvati, ako to zaželite, i
* svojom slobodnom voljom dajete Izjavu o budućoj skrbi.

Ako vaš svjedok nije siguran da razumije o čemu se radi, možete mu objasniti ili zajedno pročitati ovaj vodič.

U nekim okolnostima određene osobe ne mogu svjedočiti potpisivanju Izjave o budućoj skrbi zato što im to položaj na radnom mjestu ne dopušta. Vaš svjedok će možda prvo trebati pitati svog poslodavca smije li biti svjedok vašeg potpisa na obrascu. Ako vaš svjedok kaže da nije u mogućnosti potpisati obrazac, ne zaboravite da možete izabrati drugu odraslu osobu koja će vam biti svjedok.

## Kako mogu opozvati (ukinuti) Izjavu o budućoj skrbi?

Uvjeti Opoziva izjave o budućoj skrbi su isti kao i uvjeti davanja Izjave o budućoj skrbi, drugim riječima, morate:

* izjaviti da želite opozvati ranije danu Izjavu o budućoj skrbi
* vlastoručno potpisati opoziv i upisati datum.
* imati svjedoka, odraslu osobu koja će dati izjavu kojom potvrđuje da razumijete što je Izjava o budućoj skrbi i da ju opozivate, te da to činite svojom slobodnom voljom.

## Kako mogu osigurati da moja služba za mentalno zdravlje zna za moju Izjavu o budućoj skrbi?

* Kada ispunite obrazac, predajte ga vašoj službi za mentalno zdravlje. Osoblje će presliku Izjave pohraniti u vaš zdravstveni karton i u elektronički informacijski sustav bolnice.
* Zadržite jedan primjerak obrasca za sebe u slučaju da budete primljeni u neku drugu bolnicu ili službu. Možete zamoliti vašu službu za mentalno zdravlje i dobrobit da vam napravi nekoliko kopija. Jedan primjerak možete dati vašem skrbniku, osobi koja vam pruža potporu ili nominiranoj osobi za potporu.

## Može li mi zastupnik pomoći?

Ako želite, naši zastupnici vam mogu pomoći u sačinjavanju Izjave o budućoj skrbi.

Naši neovisni zastupnici i neovisni zastupnici osoba iz Prvih Naroda također mogu:

* saslušati što želite i porazgovarati s vama o opcijama.
* dati vam informacije i potporu da biste iskoristili svoja prava.
* surađivati s vama kako bi se vaš glas čuo.
* dati vam uputnicu za druge službe, ako to bude nužno.

##  Kako mogu kontaktirati IMHA i dobiti daljnje informacije?

* Posjetite web stranice [www.imha.vic.gov.au](http://www.imha.vic.gov.au) i pogledajte naše video zapise o Izjavama o budućoj skrbi.
* Pošaljite email na contact@imha.vic.gov.au
* Nazovite telefonsku službu IMHA na **1300 947 820**,u kojoj rade IMHA zastupnici, od 9:30 do 16:30 sati, sedam dana u tjednu (osim na državne blagdane).
* Nazovite telefonsku službu IMHA za prava, na **1800 959 353** kako biste poslušali snimljene informacije o vašim pravima.
* Zamolite djelatnika službe za mentalno zdravlje, skrbnika, srodnika ili drugu osobu koja vam pruža potporu da vam pomogne kontaktirati IMHA.

